VEGA præsenterer **Thor Farlov flirter med disco og eftertænksomhed**

*Den 19. marts kan du i Store VEGA opleve Citybois-medlemmet, Thor Farlov, fyrer helt op for sine velproducerede solosange, der taler til både hjertet og danseskoene.*

Thor Farlov udgav fornyligt sit debutalbum, *Nye Minder*, der er blevet skabt i samarbejde med en af landets mest anerkendte og succesfulde producere, Jens-Ole McCoy (Ukendt Kunstner).

Med Trap-trommer, bouncende underlæg og et strejf af hiphop-elementer maler Thor Farlov med den brede musikalske pensel, mens lyrikken dykker ned i tungsindige emner om ensomhed og den svære kærlighed.   
  
Albummet har modtaget store roser af både Soundvenue og Gaffa for de farverige popkreationer, der anerkendende nikker til kunstnere som The Weeknd og Daft Punk og flirter med 70´ernes disco-scene. Gaffa skriver: ”Farlov skal nok komme langt, hvem ved, måske en dag længere end Citybois.”

Sammen med et sprødt, hvileløst beat sætter Thor Farlov ord på tomheden, forandringerne og drømmene på nummeret ”Skal Vi”, hvor han synger: ”Det’ mit år. Jeg har brug for plads. Undskyld, jeg har ændret mig. Men det gør livet også.”

Det er en helt nye side af det energiske Citybois-medlem, der trækker både lyrikken og musikken i en mere moden retning med de eksistentialistiske betragtninger og de ekstremt skarptskårne popproduktioner.

**Fakta om koncerten**   
Thor Farlov (DK)   
Fredag den 19. marts, 2021 kl. 20.00   
Store VEGA, Enghavevej 40, 1674 København V   
Billetpris 220 kr. + gebyr   
Billetsalget starter i dag via Ticketmaster og vega.dk